Incident șocant în timpul unui zbor între Sulawesi (nordul Indoneziei) şi capitala Jakarta.
Pilotul şi copilotul de la manşele unui avion Airbus A320 ar fi adormit timp de aproximativ 28 de minute în timpul zborului.
Agenţia indoneziană de securitate aeriană a lansat un apel către companiile aeriene. Acestora li s-a solicitat să-şi întărească controalele în cabinele de pilotaj şi să se asigure că personalul de bord are timp suficient de odihnă înainte de a zbura.
Avionul în care a avut loc incidentul este al companiei aeriene Batik Air, iar toată această întâmplare a avut loc pe 25 ianuarie. Din fericire, nu a avut loc o tragedie, zborul s-a încheiat fără alte incidente, a transmis vineri AFP, conform Știripesurse.
Pilotul şi copilotul de la manşele au dormit simultan timp de aproape jumătate de oră, reiese din raportul preliminar al Comitetului Naţional pentru Siguranţa Transporurilor (KNKT). Acest raport a fost publicat online pe site-ul agenţiei la sfârşitul lunii trecute.
Incidentul ar fi avut loc după ce unul dintre piloţi nu s-ar fi odihnit suficient în noaptea dinaintea zborului, se arată în raport. Tot acolo mai este precizat și faptul că incidentul a antrenat o serie de erori de navigaţie, dar, din fericire, cei 153 de pasageri aflați la bord şi cele 4 însoţitoare au încheiat călătoria cu avionul fără alte incidente. Zborul a durat 2 ore şi 35 de minute.
Conform raportului, imediat după decolare, comandantul de bord a cerut permisiunea copilotului de a se odihni puțin, autorizaţie ce i-a fost acordată, doar că, între timp și copilotul care preluase comenzile avionului a adormit şi el "din neatenţie".